和韓憶昨行示夢齡
作者：王十朋
朝代：宋

paragraphs: 憶昨少年氣銳心未灰，平明出門薄暮迴。
解衣換酒期必醉，亂花壓面欹條枚。
年華荏苒今半世，觸事徃徃生悲哀。
歡娛無復少年味，勉强談笑陪尊罍。
飲纔過量輙成疾，秋霜入鬢剛腸摧。
子年少我氣鼎盛，琅玕夜誦聲如雷。
匈中平時足藴藉，頤神養素成嬰孩。
松姿柏質異蒲柳，堅剛不怕霜霰漼。
凌雲變化未可料，豈比嵲屼風中桅。
胡爲鬰鬰乃如許，與我老者同虺隤。
豈緣心事未如願，一念遂覺憂愁來。
還驚世態多險阻，忤意未兌生嫌猜。
壯懷千里力未致，齟齬翻類三足能。
傷和伐性致坎軻，兩眉蹙恨憑誰開。
吾聞君子貴知命，數者於我何有哉。
又聞古人亦迍蹇，在易固有無妄災。
閉門靜坐養時晦，拂拭心鏡捐塵埃。
他年定作仁者壽，齒背會見同鯢鮐。
聖賢遺訓載子腹，此事寧不知所裁。
否徃泰來固有日，坦塗利轂寧須推。